**Porin Prosessivoima investoi sähkökattilaan**

**Pohjolan Voiman tytäryhtiö Porin Prosessivoima on tehnyt investointipäätöksen 60 megawatin sähköhöyrykattilasta. Kattila tulee osaksi Porin Prosessivoiman nykyistä voimalaitoskokonaisuutta. Se varmistaa ja tehostaa energian tuotantoa, ja sen tarkoituksena on vähentää polttoaineen käyttämisen tarvetta ja pienentää näin voimalaitoksen päästöjä. Lisäksi sähköhöyrykattilan avulla pystytään tuottamaan sähköjärjestelmää vakauttavaa säätövoimaa. Investoinnin suuruus on 10,5 miljoonaa euroa ja se valmistuu suunnitelmien mukaan elokuussa 2026.**

”Olemme todella tyytyväisiä investointipäätökseen. Sähköhöyrykattila on osa määrätietoista työtämme vähentää Porin Prosessivoiman fossiilisten polttoaineiden käyttöä. Kun säästä riippuvainen energiantuotanto lisääntyy, tarvitaan sähköverkkoon myös entistä enemmän säätökykyä. Siksi nyt tehtävä investointi on meille tärkeä”, Porin Prosessivoiman toimitusjohtaja **Eero Niemitalo** sanoo.

Sähkökattilalla tuotetaan kaukolämpöä silloin, kun sähkö on edullista. Sähkökattila muuttaa sähköenergian lämmöksi, joka puolestaan höyrystää veden. Käytön hyötysuhde on korkea, sillä lähes kaikki sähköenergia muuttuu lämmöksi. Sähkökattilan tehoa voidaan säätää tarkasti, ja se käynnistyy ja sammuu nopeasti tarpeen mukaan.

”Sähkökattilan mahdollistama polttoaineen käytön väheneminen riippuu sähkön hinnasta ja hintavaihteluista. Esimerkiksi vuonna 2024 polttoaineen käyttömme olisi vähentynyt noin 15 prosenttia sähkökattilan avulla. Sillä voidaan myös tuottaa voimalaitoksemme energia silloin, kun pääkattilalle tehdään vuosihuoltoa. Tämä vähentää merkittävästi nesteytetyn maakaasun käyttöä ja siitä syntyviä päästöjä energiantuotannossamme”, Niemitalo kertoo.

Porin Prosessivoima on jo aiemmin vähentänyt voimalaitoksen polttoaineen käyttöä ja päästöjä: savukaasujen lämmöntalteenottolaitos valmistui vuoden 2024 lopussa. Sen myötä Porin alueen kaukolämmön tuotannon hiilidioksidipäästöt vähenevät noin 1 000 tonnia vuodessa. Investointien ansiosta turpeen käytöstä voimalaitoksen polttoaineena on jo pystytty luopumaan kokonaan.

**Lisätietoja**: Eero Niemitalo, toimitusjohtaja, Porin Prosessivoima Oy, puh. 044 701 2105,
eero.niemitalo@porienergia.fi

**Porin Prosessivoima Oy** on Pohjolan Voima Oyj:n 89-prosenttisesti ja Pori Energia Oy:n 11-prosenttisesti omistama yhtiö. Vuonna 2008 valmistunut Porin Prosessivoiman biovoimalaitos Porin Kaanaan teollisuusalueella on lämmön ja sähkön yhteistuotantovoimalaitos, joka tuottaa kaukolämpöä Pori Energialle, prosessilämpöä alueen teollisuudelle ja lisäksi sähköä. Voimalaitoksen käyttöä ja kunnossapitoa hoitaa Pori Energia.